32006R1242
L 226/7
JURNALUL OFÍCIAL AL UNIUNII EUROPENE
REGULAMENTUL (CE) NR. 1242/2006 AL COMISIEI
din 17 august 2006
de modificare a Regulamentului (CE) nr. 1555/96 de stabilire a normelor de aplicare a regimului referitor la aplicarea drepturilor de import suplimentare în sectorul fructelor și legumelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor (1), în special articolul 33 alineatul (1),
întrucât:
(1)
Regulamentul (CE) nr. 2200/96, în special articolul 33 alineatul (1), stabilește clar condițiile care trebuie îndeplinite pentru a permite Comisiei să impună drepturi de import suplimentare. Din motive de claritate și certitudine juridică, este necesar, de asemenea, să se folosească același text la articolul 3 alineatul (1) din Regulamentul (CE) nr. 1555/96 al Comisiei din 30 iulie 1996 de stabilire a normelor de aplicare a drepturilor de import suplimentare în sectorul fructelor și legumelor (2).
(2)
Regulamentul (CE) nr. 1555/96 prevede supravegherea importului de produse menționate în anexa lui. Această supraveghere se efectuează în conformitate cu normele prevăzute la articolul 308d din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (3).
(3)
În vederea aplicării articolului 5 alineatul (4) din Acordul privind agricultura (4) încheiat în cadrul negocierilor comerciale multilaterale din runda Uruguay și pe baza celor mai recente date disponibile pentru 2003, 2004 și 2005, este necesar să se adapteze nivelul de declanșare a drepturilor suplimentare pentru mere.
(4)
Prin urmare, Regulamentul (CE) nr. 1555/96 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a fructelor și legumelor proaspete,
ADOPTĂ PREZENTUL REGULAMENT:
Articolul 1
La articolul 3, alineatul (1) din Regulamentul (CE) nr. 1555/96 se înlocuiește cu următorul text:
„(1) În cazul în care se constată că, pentru un anumit produs și pentru una dintre perioadele menționate în anexă, cantitățile puse în liberă circulație depășesc nivelul de declanșare corespunzător, Comisia impune un drept suplimentar, cu excepția cazurilor în care importurile nu riscă să perturbe piața comunitară sau în care efectele ar fi disproporționate în raport cu obiectivul urmărit.”
Articolul 2
Anexa la Regulamentul (CE) nr. 1555/96 se înlocuiește cu textul din anexa la prezentul regulament.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 septembrie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 august 2006.